Áhyggjur af fyrirhuguðum innflutningi landbúnaðarvara Sveitarstjórn Borgarbyggðar samþykkti samhljóða á fundi sínum 17. apríl ályktun Finnboga Rögnvaldssonar þar sem lýst er áhyggjum vegna fyrirhugaðrar aukningar á innflutningi landbúnaðarafurða hingað til lands . “ Sveitarstjórn Borgarbyggðar lýsir áhyggjum vegna yfirlýsinga einstakra ráðherra um innflutning landbúnaðarafurða . Ljóst er að hvers konar tilslakanir koma verst niður á atvinnulífi á landsbyggðinni , bæði hjá bændum og í úrvinnslugreinum . Sökum þess hversu íslenskur markaður er lítill og landið einangrað er mikilvægt að allar stærri ákvarðanir á þessu sviði séu teknar á grundvelli langtímastefnumörkunar þar sem tekið er tillit til atvinnulífs , matvælaöryggis , byggðaþróunar og stöðu alþjóðlegra matvælamarkaða . Jafnframt minnir sveitarstjórn á að innflutningur á hráu kjöti skapar hættu á búfjársjúkdómum sem valdið hafa evrópskum landbúnaði miklum búsifjum á undanförnum árum . ”